༄༅། །དཔལ་ཡེ་ཤེས་ཀྱི་མགོན་པོ་ཕྱག་བཞི་པ་ལྷ་སུམ་ཅུ་པའི་སྒྲུབ་དཀྱིལ་
དབང་དང་བཅས་པ་དངོས་གྲུབ་ཆར་འབེབས་
ཞེས་བྱ་བ་བཞུགས་སོ། །
༄༅༅། །ཨོཾ་སྭ་སྟི། རབ་འབྱམས་རྒྱལ་ཀུན་འདུས་ཞལ་བླ་མ་དང་། །སྲས་བཅས་རྒྱལ་ཀུན་ཕྲིན་ལས་ཆོས་སྐྱོང་ཆེ། །མ་ཧཱ་ཀཱ་ལར་བཞེངས་དེར་གུས་བཏུད་དེ། །དེ་ཡི་མངོན་རྟོགས་དབང་ཆོག་དང་བཅས་དབྱེ། །དེ་ལ་འདིར་དཔལ་སའི་སྟེང་ན་འགྲན་ཟླ་དང་བྲལ་བ་ཤིང་རྟ་ཆེན་པོ་ཀླུ་སྒྲུབ་ཞབས་ཀྱིས་ལེགས་པར་བཀྲལ་བའི་ཡེ་ཤེས་ཀྱི་མགོན་པོ་ཕྱག་བཞི་པ་ལྷ་སུམ་ཅུ་པའི་རས་བྲིས་ཀྱི་དཀྱིལ་འཁོར་དུ་དབང་བསྐུར་བ་ལ། ས་ཆོག་དང་། སྟ་གོན་དང་། དངོས་གཞི་དང་གསུམ་ལས། དང་པོ་ནི་རས་དཀྱིལ་གྱི་ཕྱོགས་དང་དཀྱིལ་འཁོར་ཁང་པ་རྙིང་པར་རྡུལ་ཚོན་ལའང་མི་དགོས་ལ། བྱས་ན་ཕུན་སུམ་ཚོགས་པའི་ཡན་ལག་ཏུ་གསུངས་པ་ལྟར་སྤྲོ་ན་ཟུར་མང་སྙན་བརྒྱུད་ཀྱི་ཕྲིན་ལས་ཀྱི་འཁོར་ལོར་བཞུགས་པའི་མགོན་པོའི་དཀྱིལ་ཆོག་ལྟར་རམ། མ་བྱུང་ན་དཀྱིལ་འཁོར་སྤྱིའི་ཆོ་ག་རྡོ་རྗེ་ཕྲེང་བ་ལྟར་བྱས་ཀྱང་ཆོག་གོ །གཉིས་པ་ལ་སྒྲུབ་ཐབས་ཉམས་སུ་ལེན་ཚུལ་དང་། །སྟ་གོན་དངོས་གཉིས་ལས། དང་པོ་ལ། སྔོན་འགྲོ་དངོས་གཞི་མཇུག་དང་གསུམ་གྱི། དང་པོ་ལ། དག་པ་གསུམ་ལས་ལུས་དག་པ་ནི། ཨོཾ་ཤྲཱི་མ་ཧཱ་ཀཱ་ལ་ཧཱུྃ་ཕཊ། རང་སྐད་ཅིག་གིས་རྡོ་རྗེ་ནག་པོ་ཆེན་པོ་ཕྱག་བཞི་པ་ཕྱག་བཞིས་གྲི་གུག་དང་། ཐོད་ཁྲག་དང་། རལ་གྲི་དང་། ཁ་ཊྭཱྃ་རྩེ་གསུམ་རྣམས་བསྣམས་པ་ཡུམ་ཙཎྜི་ཀཱ་མཐིང་ནག་གྲི་གུག་དང་ཐོད་ཁྲག་འཛིན་པ་དང་མཉམ་པར་སྦྱོར་བའི་སྐུར་གྱུར། ངག་དག་པ་ནི། ཨོཾ་ཨ་ཨཱ། ཨི་ཨཱི། ཨུ་ཨཱུ། རྀ་རཱྀ། ལྀ་ལཱྀ། ཨེ་ཨཻ། ཨོ་ཨཽ། ཨཾ་ཨཿ ཀ་ཁ་ག་གྷ་ང་། ཙ་ཚ་ཛ་ཛྷ་ཉ། ཊ་ཋ་ཌ་ཌྷ་ཎ། ཏ་ཐ་ད་དྷ་ན། པ་ཕ་བ་བྷ་མ། ཡ་ར་ལ་ཝ། ཤ་ཥ་ས་ཧ་ཀྵཿ ཡིད་དག་པ་ནི། ཤྲཱི་མ་ཧཱ་ཀཱ་ལ་ཨ་ཧཾ། ནང་མཆོད་བྱིན་རླབས་ནི། བསང་སྦྱང་། སྟོང་པ་ཉིད་དུ་གྱུར། སྟོང་པའི་ངང་ལས་ཡྃ་ལས་རླུང་། རྃ་ལས་མེ། ཀྃ་ལས་ཐོད་པའི་སྒྱེད་པུ་གསུམ་གྱི་སྟེང་དུ། ཨ་ལས་ཐོད་པ་ཡངས་ཤིང་རྒྱ་ཆེ་བ། དེའི་ནང་དུ་གོ་ཀུ་ད་ཧ་ན་ལས་ཤ་ལྔ། བི་མུ་མ་ར་ཤུ་ལས་བདུད་རྩི་ལྔ་རྣམས་མཱྃ་ལཱྃ་མཱྃ་པཱྃ་ཏཱྃ་སྟེ་ཡུམ་ལྔའི་ས་བོན་གྱིས་མཚན་པའི་སྟེང་དུ་ཨོཾ་ཨཱ་ཧཱུྃ། རང་གི་ཐུགས་ཀ་ནས་འོད་ཟེར་འཕྲོས། རླུང་གཡོས། མེ་སྦར། ཐོད་པའི་རྫས་ཡིག་འབྲུ་དང་བཅས་པ་ཞུ་བ་ལས་བདུད་རྩིའི་རྒྱ་མཚོར་གྱུར་པ་ལ་སངས་རྒྱས་ཐམས་ཅད་ཀྱི་ཐུགས་ཀ་ནས་ཡེ་ཤེས་ཀྱི་བདུད་རྩི་དང་སྣོད་བཅུད་ཀྱི་དྭངས་མ་ཐམས་ཅད་བསྡུས་ཏེ་ཐིམ་པར་གྱུར། ཨོཾ་ཨཱཿཧཱུྃ། ལན་མང་དུ་བཟླ། མཆོད་པ་བྱིན་རླབས་ནི། བསང་སྦྱང་། སྟོང་པའི་ངང་ལས་ཨ་ཨ་ལས་བྱུང་བའི་ཐོད་པའི་སྣོད་དུ་ཧཱུྃ་ཧཱུྃ་ལས་བྱུང་བའི་མཆོད་ཡོན་ཞབས་བསིལ་མེ་ཏོག་བདུག་སྤོས་སྣང་གསལ་དྲི་ཆབ་ཞལ་ཟས་རོལ་མོ་རྣམས་ངོ་བོ་བདེ་སྟོང་གཉིས་སུ་མེད་པའི་ཡེ་ཤེས། རྣམ་པ་མཆོད་རྫས་སོ་སོའི་བདག་ཉིད། བྱེད་ལས་དབང་པོ་དྲུག་གི་སྤྱོད་ཡུལ་དུ་ཟག་པ་མེད་པའི་བདེ་བ་ཁྱད་པར་ཅན་སྐྱེད་པར་གྱུར། ཨོཾ་བཛྲ་ཨརྒྷཾ་ཨཱཿཧཱུྃ། ནས། ཨོཾ་བཛྲ་ཤབྡ་ཨཱཿཧཱུྃ། ཞེས་པའི་བར་དང་། ཨོཾ་བཛྲ་དྷརྨ་ར་ཎི་ཏ། སོགས་བརྗོད་ཅིང་རོལ་མོ་བྱ། སྔོན་གཏོར་ནང་མཆོད་ལྟར་བྱིན་གྱིས་བརླབས་ལ། ཨོཾ་ད་ཤ་དིཀ་ལོ་ཀ་པཱ་ལ་ས་པ་རི་ཝཱ་ར་བཛྲ་ས་མཱ་ཛཿ ཞེས་མགྲོན་སྤྱན་དྲངས་པ་ལ། ཨོཾ་བཛྲ་ཨརྒྷཾ་པྲ་ཏིཙྪ་ཧཱུྃ་སྭཱ་ཧཱ། ནས་ཤབྡའི་བར་གྱིས་མཆོད། ཨོཾ་ད་ཤ་དིཀ་ལོ་ཀ་པཱ་ལ་ས་པ་རི་ཝཱ་ར་ཨོཾ་ཨ་ཀ་རོ་སོགས་ལན་གསུམ་གྱིས་ཕུལ་ཏེ། ཕྱོགས་སྐྱོང་འཁོར་དང་བཅས་རྣམས་ཀྱིས། །མཆོད་སྦྱིན་གཏོར་མ་འདི་བཞེས་ལ། །སོགས་ཀྱིས་ཕྲིན་ལས་གཞོལ། བདག་དང་འགྲོ་བ་ནམ་མཁའི་མཐའ་དང་སོགས་སྐྱབས་འགྲོ་ཅི་ནུས་སྤྱི་ལྟར་བྱ། སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཆེད་དུ་དཔལ་ནག་པོ་ཆེན་པོའི་བསྒོམ་བཟླས་ཉམས་སུ་བླང་བར་བགྱིའོ། །ཞེས་ལན་གསུམ་གྱིས་སེམས་བསྐྱེད། རང་མགོན་པོར་གསལ་བའི་ཐུགས་ཀར་ཉི་ཟླའི་སྟེང་དུ་ཧཱུྃ་མཐིང་ནག།དེ་ལས་འོད་ཟེར་འཕྲོས་པས་རང་བཞིན་གྱི་གནས་ནས་བླ་མ་དབུ་ལ་བཞུགས་པའི་དཔལ་རྡོ་རྗེ་ནག་པོ་ཆེན་པོའི་དཀྱིལ་འཁོར་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བ་མདུན་གྱི་ནམ་མཁར་སྤྱན་དྲངས། ཨོཾ་བཛྲ་ས་མཱ་ཛཿ ན་མོ་གུ་རུ་བྷྱཿ བླ་མ་དང་། ན་མཿསརྦ་བུདྡྷ་བོ་དྷི་སཏྭ་བྷྱཿ སངས་རྒྱས་བྱང་སེམས་ཐམས་ཅད་དང་། ན་མོ་ཤྲཱི་མ་ཧཱ་ཀཱ་ལཱ་ས་པ་རི་ཝཱ་རེ་བྷྱཿ ཞེས་མགོན་པོ་རྣམས་ལ་ཕྱག་འཚལ། ཨོཾ་ཤྲཱི་ནཱ་ཐ་མ་ཧཱ་ཀཱ་ལ་མཎྜལ་ས་པ་རི་ཝཱ་ར། ཨོཾ་བཛྲ་ཨརྒྷཾ་པྲ་ཏཱིཙྪ་སྭཱ་ཧཱ། ཞེས་པ་ནས། ཨོཾ་བཛྲ་ཤབྡ་པྲ་ཏཱིཙྪ་སྭཱ་ཧཱ། ཞེས་པའི་བར་གྱིས་ཕྱི་མཆོད་དང་། ཨོཾ་ཨཱཿཧཱུྃ། ཞེས་ནང་མཆོད་དང་། ཨོཾ་གུཧྱ་མུ་དྲ་པཱུ་ཿཧོཿ ཞེས་གསང་མཆོད་རིག་མ་དབུལ། དཀོན་མཆོག་གསུམ་ལ་བདག་སྐྱབས་མཆི། །སོགས་ལན་གསུམ་གྱིས་བྱང་སྡོམ་དང་། སྲས་བཅས་སངས་རྒྱས་ཐམས་ཅད་དང་། །སོགས་ལན་གསུམ་གྱིས་སྔགས་སྡོམ་གཟུང་། ཛཿཧཱུྃ་བྃ་ཧོཿ ཚོགས་ཞིང་རྣམས་རང་ལ་ཐིམ་པས་བྱིན་གྱིས་བརླབས་པར་གྱུར། སེམས་ཅན་ཐམས་ཅད་བདེ་བ་དང་སོགས་ཀྱིས་ཚད་མེད་བཞི་བསྒོམ་པར་བྱའོ། །གཉིས་པ་དངོས་གཞི་ནི། ཨོཾ་སྭ་བྷཱ་ཝ་སོགས། ཨོཾ་ཤཱུ་ནྱ་ཏཱ་ཛྙཱ་ན་སོགས་སྣོད་བཅུད་ཐམས་ཅད་རང་མགོན་པོར་གསལ་བ་ལ་ཐིམ། དེ་ཐུགས་ཀའི་ཧཱུྃ་ལ་ཐིམ། དེའི་ཞབས་ཀྱུ་ཧ་ལ་ཐིམ། དེ་མགོ་བོ་ལ་ཐིམ། དེ་ཟླ་ཚེས་ལ་ཐིམ། དེ་ཐིག་ལེ་ལ་ཐིམ། དེ་ནཱ་ད་ཕྲ་བ་ལ་ཐིམ། དེའང་མི་དམིགས་པར་གྱུར། སླར་ཡང་ཧཱུྃ་ཡིག་ཏུ་གྱུར་པ་ལས་འོད་ཟེར་འཕྲོས་པས་བགེགས་ཐམས་ཅད་རིང་དུ་བསྐྲད་པར་གྱུར། ཨོཾ་སུམྦྷ་ནི་སུམྦྷ་ཧཱུྃ། སོགས་བརྗོད། ཧཱུྃ་ཞེས་བརྗོད་པས་ཧཱུྃ་ལས་ཕྱོགས་མཚམས་བརྒྱད་དུ་རྡོ་རྗེའི་དོང་ཆེན་པོར་གྱུར་པའི་ནང་དུ་བསྐྲད་པར་མ་ནུས་པའི་བགེགས་རྣམས་ལྷ་མོ་བྱ་རྒོད་ཀྱི་མགོ་ཅན་སོགས་བརྒྱད་ཀྱིས་བཀུག་པར་གྱུར། སརྦ་བིགྷྣཾ་ཨཾ་ཀུ་ཤ་ཛཿ དེ་ལ་དེ་རྣམས་ཀྱིས་ཕུར་བུས་བཏབ་པར་གྱུར། ཨོཾ་གྷ་གྷ་གྷཱ་ཏ་ཡ་གྷཱ་ཏ་ཡ་སརྦ་དུཥྟཾ་ཧཱུྃ་ཧཱུྃ་ཕཊ། ཀཱི་ལཱ་ཡ་ཀཱི་ལཱ་ཡ་སརྦ་པཱ་པྃ་ཧཱུྃ་ཧཱུྃ་ཕཊ། ཧཱུྃ་ཧཱུྃ་ཧཱུྃ་བཛྲ་ཀཱི་ལཱ་ཡ་བཛྲ་དྷ་ར་ཨ་ཛྙཱ་པ་ཡ་ཏིཿ སརྦ་དུཥྟཾ་བིགྷྣཾ་ཀཱ་ཡ་ཝཱ་ཀ་ཙིཏྟཾ་བཛྲ་ཀཱི་ལཱ་ཡ་ཧཱུྃ་ཧཱུྃ་ཕཊ། ཅེས་ཕུར་བུས་བཏབ་པ་ལ་ཐོ་བས་བརྡུངས་པར་གྱུར། ཨོཾ་བཛྲ་མུངྒ་ར་བཛྲ་ཀི་ལཱ་ཡ། ཨ་ཀོ་ཊ་ཡ་ཨ་ཀོ་ཊ་ཡ་ཧཱུྃ་ཧཱུྃ་ཕཊ། ཅེས་ཐོ་བས་བརྡུངས་པས་བགེགས་རྣམས་བདེ་བ་ཆེན་པོའི་ངང་དུ་གནས་པར་གྱུར་པར་བསམ་མོ། །སྲུང་འཁོར་ནི། ཨོཾ་མེ་དི་ནཱི་བཛྲཱི་བྷ་ཝ་བཛྲ་བནྡྷ་ཧཱུྃ་ཧཱུྃ་ཧཱུྃ། སྣ་ཚོགས་རྡོ་རྗེའི་ལྟེ་བར་རྡོ་རྗེའི་ས་གཞི་དང་། ཨོཾ་བཛྲ་བི་ཏ་ནི་ཧཱུྃ་ཁྃ་ཧཱུྃ། རྡོ་རྗེའི་ར་བ་དང་། ཨོཾ་བཛྲ་པྲ་ཀ་ར་ཧཱུྃ་སྃ་ཧཱུྃ། རྡོ་རྗེའི་དྲ་བ་དང་། ཨོཾ་བཛྲ་པཉྩ་ར་ཧཱུྃ་བྃ་ཧཱུྃ། རྡོ་རྗེའི་གུར་དང་། ཨོཾ་བཛྲ་ས་ར་ཛྭ་ལ་ཏྲཱྃ་སྃ་ཏྲཱྃ། རྡོ་རྗེའི་མདའི་དྲ་བ་དང་། ཨོཾ་བཛྲ་ཛྭ་ལ་ཨཱ་ན་ལཱརྐ་ཧཱུྃ་རྃ་ཧཱུྃ། རྡོ་རྗེའི་མེ་རི་སྟེ། སྣ་ཚོགས་རྡོ་རྗེའི་ལྟེ་བ་མཐིང་ནག་ཡངས་པར་རྡོ་རྗེའི་ས་གཞི་དང་། ར་བ་དང་། དྲ་བ་དང་། གུར་དང་། བླ་རེ་དང་། རྡོ་རྗེ་མདའི་དྲ་བ་དང་། རྡོ་རྗེ་མེ་རི་འབར་བའི་སྲུང་བའི་གུར་དུ་གྱུར། དེའི་ནང་དུ་ཧཱུྃ་ལས་འཕྲོས་པའི་ཨེ་དམར་ནག་ལས་ཆོས་ཀྱི་འབྱུང་གནས་གྲུ་གསུམ་ཡངས་ཤིང་རྒྱ་ཆེ་བ་རྩ་བ་ཕྲ་བ་ཐུར་དུ་ཟུག་པ། དེའི་ནང་དུ་ཡྃ་ལས་དབུགས་རླུང་གི་དཀྱིལ་འཁོར་སྔོན་པོ་གཞུའི་དབྱིབས་ཅན། དེའི་སྟེང་དུ་ར་ལས་དྲོད་མེའི་དཀྱིལ་འཁོར་དམར་པོ་གྲུ་གསུམ་པ། དེའི་སྟེང་དུ་བྃ་ལས་ཞག་ཆུའི་དཀྱིལ་འཁོར་དཀར་པོ་ཟླུམ་པོ། དེའི་སྟེང་དུ་ལྃ་ལས་ཤ་སའི་དཀྱིལ་འཁོར་སེར་པོ་གྲུ་བཞི། དེའི་སྟེང་དུ་སུྃ་ལས་བདུད་ཀྱི་རྒྱལ་པོ་དྲེགས་ཆེན་འཁོར་བཅས་བསྒྲལ་བའི་ཀེང་རུས་ཀྱི་རི་རབ། དེའི་སྟེང་དུ་པྃ་ལས་པདྨ། དེའི་ལྟེ་བར་རྃ་ལས་ཉི་མ། དེའི་སྟེང་དུ་ཧཱུྃ་ལས་སྣ་ཚོགས་རྡོ་རྗེ་ལྟེ་བ་ཡངས་ཤིང་རྒྱ་ཆེ་བ། དེའི་སྟེང་དུ་གདུག་པ་ཅན་གྱི་ཁྲག་གི་རྒྱ་མཚོ་རབ་ཏུ་ཁོལ་བ། དེའི་སྟེང་དུ་བྷྲཱུྃ་དཀར་པོ་ལས་རྣམ་པར་སྣང་མཛད་དཀར་པོ་བྱང་ཆུབ་མཆོག་གི་ཕྱག་རྒྱ་ཅན། དེ་ཡོངས་སུ་གྱུར་པ་ལས་དུར་ཁྲོད་རབ་ཏུ་འཇིགས་པའི་གཞལ་ཡས་ཁང་གྲུ་བཞི་སྒོ་བཞི་པ། རྩིག་པ་ནང་ནས་རིམ་བཞིན་མཐིང་། ལྗང་། དམར། སེར། དཀར་བའི་རིམ་པ་ལྔ་དང་ལྡན་པ། ཕྱོགས་སྐྱོང་བརྒྱད་ཀྱིས་སྒོ་སྐྱེས་བྱས་པ། ལྷ་སྲིན་སྡེ་བརྒྱད་ཀྱི་སྒོ་ཐེམ། རྒྱལ་ཆེན་སྡེ་བཞིའི་སྒོ་གླེགས། ཀླུ་བདུད་ཀྱི་ཐེམ་སྐས། ལྷ་མིན་རྒྱལ་པོ་བཞིའི་འདོད་སྣམ། ལྷ་ཆེན་བརྒྱད་ཀྱི་ཀ་བ། ཀླུ་ཆེན་བརྒྱད་ཀྱི་ཀ་གདན། ཉི་མ་ཟླ་བའི་ཀ་ཞུ། གཟའ་ཆེན་བརྒྱད་ཀྱི་གདུང་མ། གནོད་སྦྱིན་སྡེ་དཔོན་བརྒྱད་ཀྱི་གདུང་ཐུང་། རྒྱུ་སྐར་ཉི་ཤུ་རྩ་བརྒྱད་ཀྱི་གྲལ་དྲ་བ། ནམ་མཁའ་ལྡིང་གི་རྒྱལ་པོའི་གཤེག་དྲལ། ཤ་ཆེན་གྱི་འདམ་ཞལ། འཇིག་རྟེན་སྐྱོང་བ་བཞིའི་ཕ་གུ། བགེགས་རིགས་སྟོང་ཕྲག་བརྒྱད་ཅུའི་དྲ་བ་དྲ་ཕྱེད། གདོན་ཆེན་བཅོ་ལྔའི་ཀ་ཐུང་། སྲིན་པོ་ལང་ཀ་མགྲིན་བཅུ་ཕོ་མོའི་མདའ་ཡབ། རོ་ལངས་ཕོ་མོའི་པུ་ཤུ། འཇིགས་བྱེད་ཆེན་པོ་དགུའི་རྟ་བབས། ཤ་ཟ་སེང་གེའི་རི་དྭགས། ཡི་དྭགས་ཕོ་མོའི་འཁོར་ལོ། ཞིང་ཆེན་གྱི་གདུགས། སྐྱེས་བུ་གསལ་ཤིང་ལ་བཙུགས་པའི་རྒྱལ་མཚན། ཀེང་རུས་ཀྱི་འཕན། ཚིལ་ཆེན་གྱི་བ་དན། རྒྱུ་རློན་གྱི་ལྡ་ལྡི། གནོད་སྦྱིན་ཀ་ལ་དུང་མགྲིན་ཕ་མ་བུ་ཚའི་མགོ་བོ་སུམ་བརྩེགས་ཀྱི་ཏོག་བྱས་པ། དེའི་ཕྱི་རོལ་དུ་དུར་ཁྲོད་ཆེན་པོ་བརྒྱད་དུ་ཤིང་བརྒྱད། མེ་བརྒྱད། ཆུ་བརྒྱད། ཀླུ་བརྒྱད། སྤྲིན་བརྒྱད། མཆོད་རྟེན་བརྒྱད། རྣལ་འབྱོར་གྱི་དབང་ཕྱུག་བརྒྱད། མཁའ་འགྲོ་བརྒྱད། མགོན་པོ་བརྒྱད། ཕྱོགས་སྐྱོང་བརྒྱད། ཞིང་སྐྱོང་བརྒྱད། བྱ་རིགས་ཤ་ཟན། གཅན་གཟན་ཁྲག་འཐུང་། ཤ་ཟ་དང་མ་མོའི་ཚོགས་དཔག་ཏུ་མེད་པ། དེའི་ཕྱི་རིམ་འཁོར་ལོ་རྡོ་རྗེའི་ར་བ་དང་མེ་རི་ལ་ཐུག་པ། གཞལ་ཡས་ཁང་གི་ནང་ལེའུ་ཚེ་དགུ་ལ་སོ་སོའི་དབུས་སུ་ཨེ་ལས་ཆོས་འབྱུང་གྲུ་གསུམ་དམར་ནག་ཡངས་པ་རེ་རེའི་ནང་དུ་གདུག་པ་ཅན་གྱི་ཁྲག་གི་རྒྱ་མཚོ་ཁོལ་ཞིང་རྦ་རླབས་རབ་ཏུ་འཁྲུགས་པ། དེ་རྣམས་ཀྱི་དབུས་མར་སྣ་ཚོགས་པདྨ་འདབ་མ་བརྒྱད་པའི་ལྟེ་བར་ཉི་མ་དང་ཟླ་བ་རུ་དྲ་ཕོ་མོའི་གདན། ཕྱི་རོལ་འདབ་མ་བརྒྱད་ཀྱི་ཕྱོགས་བཞིར་ཉི་མ་དང་རོ་གདན་རེ། མཚམས་བཞིར་ཉི་གདན་རེ། མཐར་མུ་ཁྱུད་གྲི་གུག་གི་ཕྲེང་བས་ཡོངས་སུ་བསྐོར་བ། དེའི་ཕྱི་རོལ་ལེའུ་ཚེ་གྲུ་གསུམ་བརྒྱད་ལ་པདྨ་ཉི་མ་རོའི་གདན། དེའི་ཕྱིའི་མུ་ཁྱུད་ལ་རྡོ་རྗེའི་ཕྲེང་བས་ཡོངས་སུ་བསྐོར་བ། དེའི་ཕྱི་རོལ་གྲྭ་དང་སྒོ་དང་མཚམས་སུ་པདྨ་ཉི་མ་རོའི་གདན། པདྨའི་ཕྲེང་བས་བསྐོར་བ། ཨོཾ་སརྦ་ཏ་ཐཱ་ག་ཏ་ཨ་ནཱི་ལ་ཏ་བཛྲ་སྭ་བྷཱ་ཝ་ཨཱཏྨ་ཀོ྅ཧྃ། ཕོ་བྲང་རྣམ་པར་སྣང་མཛད་ཀྱི་ཡན་ལག་གོ །དབུས་ཀྱི་ཉི་ཟླའི་སྟེང་དུ་རུ་དྲ་ཕོ་མོའི་གདན་ལ། ཨཱ་ལི་བཅུ་དྲུག་གཡས་སུ་འཁོར་བ་ཡོངས་སུ་གྱུར་པ་ལས་ཟླ་བ་མེ་ལོང་ལྟ་བུའི་ཡེ་ཤེས། དེའི་སྟེང་དུ་ས་བོན་ཧཱུྃ་བབས་པ་ལས་ཐོད་པ་ཧཱུྃ་གིས་མཚན་པ་དང་། གྲི་གུག་ཨཱཿས་མཚན་པ་སོ་སོར་རྟོག་པའི་ཡེ་ཤེས། དེའི་སྟེང་དུ་ཀཱ་ལི་སོ་བཞི་གཡོན་དུ་འཁོར་བ་ཡོངས་སུ་གྱུར་པ་ལས་བྱུང་བའི་ཉི་མ་མཉམ་པ་ཉིད་ཀྱི་ཡེ་ཤེས། དེ་ཐམས་ཅད་འོད་དུ་ཞུ་ནས་གཅིག་དུ་གྱུར་པ་བྱ་བ་གྲུབ་པའི་ཡེ་ཤེས། དེ་ལས་རྡོ་རྗེ་སྔོན་པོ་རྩེ་ལྔ་པ་ལྟེ་བ་ལ་ཧཱུྃ་གིས་མཚན་པར་གྱུར་པ་ཆོས་ཀྱི་དབྱིངས་ཀྱི་ཡེ་ཤེས། དེ་ཡོངས་སུ་གྱུར་པ་ལས་དཔལ་ཡེ་ཤེས་ཀྱི་མགོན་པོ་མ་ཧཱ་ཀཱ་ལ་སྐུ་མདོག་མུན་པ་ལྟར་གནག་པ། ཆེས་ཆེར་རབ་ཏུ་ཁྲོས་ཤིང་འཇིགས་པ་མ་ལུས་པ་འཇིགས་པར་མཛད་པ། ཞལ་གཅིག་ཕྱག་བཞི་པ། ཕྱག་དང་པོ་གཉིས་ཀྱིས་རྡོ་རྗེ་གྲི་གུག་དང་ཐོད་ཁྲག་ཐུགས་ཀར་སྟེང་འོག་ཏུ་འཛིན་ཅིང་ཡུམ་ལ་འཁྱུད་པ། གཡས་ཀྱི་འོག་མས་རལ་གྲི་ཀླད་ལ་ཕྱར་བ། གཡོན་གྱི་འོག་མས་ཁ་ཊྭཾ་རྩེ་གསུམ་གདེངས་པ། ཞལ་གདངས་ཤིང་མཆེ་བ་གངས་རི་ལྟར་གཙིགས་པ། ལྗགས་འདྲིལ་ཞིང་བསྐྱོད་པ་ལས་ཁྲག་དང་ཞག་གི་རྒྱུན་འཛག་པ། ཤངས་ནས་ཧཱུྃ་སྒྲ་དང་ཞལ་ནས་ཕཊ་སྒྲས་འཇིག་རྟེན་མ་ལུས་པ་ལྡེག་པར་མཛད་པ། སྤྱན་གསུམ་ཁྲག་དང་མེའི་ཕུང་པོ་ལྟར་དམར་ཞིང་རི་བོ་ལྟར་ཟླུམ་ལ་གཡོ་ཞིང་འཁྲུགས་པ། སྨིན་མ་དམར་སེར་གློག་ལྟར་འཁྱུག་པ། ཨག་ཚོམ་སྨ་ར་མེ་ལྟར་འབར་བ། ལྟོ་བ་རབ་ཏུ་ལྡིར་ཞིང་ཡན་ལག་ཤིན་ཏུ་བརྗིད་པ། དབུ་སྐྲ་ཁམ་སེར་གྱེན་དུ་བརྫེས་པ། སྤྱི་བོར་རུས་པའི་འཁོར་ལོ་དང་། ཟླ་ཚེས་ནོར་བུས་བརྒྱན་པ། སྙན་ཆ་དང་། མགུལ་རྒྱན་དང་། སྐ་རགས་ལ་དྲིལ་བུ་དང་། ཕྱག་གདུབ་དང་། ཞབས་གདུབ་དང་། ཐལ་ཆེན་གྱི་བྱུག་པ་སྟེ། ཕྱག་རྒྱ་དྲུག་གིས་བརྒྱན་པ། ཐོད་པ་སྐམ་པོ་ལྔ་རིན་པོ་ཆེའི་རྩེ་བྲན་གྱིས་སྤྲས་པས་དབུ་ལ་བརྒྱན་པ། བདུད་ཀྱི་སྡེ་དཔོན་གྱི་མགོ་བོ་རློན་པ་ཁྲག་འཛག་པ་ལྔ་བཅུ་རྩ་གཅིག་སྦྲུལ་ནག་པོ་ལ་བརྒྱུས་ནས་དོ་ཤལ་བྱས་པ། ཀླུ་རྒྱལ་རིགས་དཀར་པོས་དབུ་ལ་བརྒྱན་པ། བྲམ་ཟེ་དམར་པོས་སྙན་ཆ། རྗེའུའི་རིགས་སེར་པོས་མགུལ་རྒྱན། གདོལ་པ་ནག་པོས་སྐ་རགས། དམངས་རིགས་སྔོན་པོས་ཕྱག་གདུབ་རྣམས་མཛད་པ